Aalborg Kommune har besluttet at afsætte fem millioner kroner om året de næste tre år til leje af midlertidige pavilloner til vuggestuer og børnehaver.

Stigende børnetal kan være en udfordring for en kommune, især når det sker uventet hurtigt. Derfor har Aalborg Kommune besluttet at afsætte fem millioner kroner de næste år til at leje pavilloner, der kan afhjælpe manglen på pladser i daginstitutionerne. Det sker for at sikre en hurtig løsning, når børnetallet stiger, lyder det fra rådmand i Familie og Beskæftigelsesforvaltningen Mai-Britt Iversen. -	Der fødes simpelthen så mange børn i Aalborg, og det tager tid, fra man starter med planlægningen af en institution, til institutionen står klar, siger hun. Kritik fra Venstre Men den beslutning møder kritik fra Venstre-medlem af byrådet i Aalborg Daniel Borup. -	 Vi har siddet hvert år, i alle de år jeg har siddet i byrådet, og diskuteret behovet for nye daginstitutioner. Venstre mener, at kommunen tidligere burde have opført flere permanente daginstitutioner, når man nu vidste, der ville komme flere børn. Det er nemlig spild af penge, når pavillonerne kun er lejet, lyder det. -	 Jeg synes, det er ærgerligt, at man bruger 15 millioner kroner af skatteborgernes penge på noget, der kun er midlertidigt, når man næsten kunne have fået en rigtig institution for de samme penge, siger Daniel Borup. Rådmand: Nødvendigt med midlertidige løsninger Men ifølge Rådmand Mai-Britt Iversen er det nødvendigt med de midlertidige løsninger. Hun erkender dog at tempoet kunne have været anderledes -	 Nogle af stederne er det jo også fordi, der er et højt børnetal i en midlertidig periode. Men ingen tvivl om, at vi skal og sagtens kan blive bedre til at planlægge. Så kan vi jo bare krydse fingre for at aalborgenserne føder de børn, vi forudser i børnetallene. For når der som i år bliver født mange flere børn, kan det være svært at planlægge, siger hun. Trylleskoven er glad for pavillon I børnehaven Trylleskoven i Langholt er man glad for den midlertidige løsning. For et år siden var efterspørgslen på pladser så stor, at det blev nødvendigt at finde en midlertidig løsning. En pavillon gav mulighed for at tage 20 flere børn ind, og det var en god løsning, lyder det fra pædagogisk leder Mette Baand Sørensen. -	Jeg synes, det er vigtigt, at børnene kan gå i daginstitution her i byen. De er en del af det lokale fællesskab. Derfor skal de selvfølgelig også gå i institution her i byen, siger hun. I Trylleskoven er der stadig behov for den ekstra plads, som pavillonen giver. Og ifølge den pædagogiske leder får den hverdagen til at fungere. -	 Første prioritet vil altid være at kunne få bygget til den eksisterende institution, men jeg synes, det her er en god mulighed for at kunne justere, siger Mette Baand Sørensen. Se historien fortalt som tv-indslag: